Chris Rea

**Christopher Anton ”Chris” Rea** (4. maaliskuuta 1951 Middlesbrough – 22. joulukuuta 2025) oli englantilainen laulaja, lauluntekijä ja kitaristi. Hänet tunnettiin taitavasta slide-soitostaan ja käheästä, matalasta äänestään. Hän myös näytteli pieniä rooleja.

## Uran alku ja suosio
Alun alkaen Rea keskittyi luomaan uraa Euroopassa. Vuonna 1975 julkaistiin hänen esikoissinglensä ”So Much Love”. Hänen ensialbuminsa *[[Whatever Happened to Benny Santini?]]* julkaistiin vuonna 1978. Sen nimi viittasi taiteilijanimeen, jolla Rean albumi oli suunniteltu julkaistavan. Albumilta julkaistiin single ”Fool (If You Think It's Over)”, joka oli Grammy-ehdokas Yhdysvalloissa. Vuonna 1979 julkaistiin Rean seuraava albumi *[[Deltics]]*. Albumi nimettiin brittiläisen junatyypin mukaan. Sen tuotti Gus Dudgeon, joka tuotti myös useita Elton Johnin albumeita.

Ura jatkui menestyksekkäästi 1980-luvulla, jolloin hän julkaisi kahdeksan albumia. Albumi *[[Shamrock Diaries]]* ja kappaleet ”Stainsby Girls” ja ”Josephine” tekivät Rean tunnetuksi Isossa-Britanniassa vuonna 1985. Myös seuraavat albumit *[[On the Beach (Chris Rean albumi)|On the Beach]]* (1986) ja *[[Dancing with Strangers]]* (1987) osoittautuivat menestyksekkäiksi. Vuonna 1988 julkaistiin kokoelma-albumi *[[New Light Through Old Windows]]*, jonka valtava suosio vahvisti Rean aseman yhtenä Ison-Britannian eturivin laulaja-lauluntekijöistä.

Vuonna 1989 albumi *[[The Road to Hell]]* nousi Ison-Britannian listaykköseksi. Seuraava albumi *[[Auberge]]* (1991) sai niin ikään suosiota Euroopassa. Vuoden 1992 albumi *[[God’s Great Banana Skin]]*, joka sisälsi entistä rockhenkisempää materiaalia, nousi Isossa-Britanniassa listasijalle neljä. Seuraavana vuonna julkaistiin *[[Espresso Logic]]*, joka sisälsi hittisinglen ”Julia”. Single kertoi Rean toisesta tyttärestä ja oli hänen yhdestoista Top 40 -kappaleensa.

## Tauko ja uusi nousu
Huonon terveydentilan vuoksi Rea joutui pitämään muutaman vuoden tauon, kunnes hän vuonna 1998 julkaisi seuraavan albumin, *[[The Blue Cafe]]n*, joka nousi Ison-Britannian top 10 -listalle huolimatta vähäisestä mainostuksesta ja siitä, ettei levyltä julkaistu yhtäkään singleä. Vuonna 1999 Rea julkaisi *[[The Road to Hell: Part 2]]:n*, joka ei kuitenkaan menestynyt hyvin. Vuoden 2000 albumia *[[King of the Beach]]* kriitikot sen sijaan ylistivät. Samana vuonna York julkaisi remiksauksen Rean vuoden 1986 singlestä ”On the Beach”, ja siitä tuli tanssimenestys.

Sittemmin Rea julkaisi albumit *Stony Road* (2002), *The Blue Juke Box* (2004) ja *Blue Guitars* (2005), jotka ovat tyylilajiltaan bluesia ja jazzia. Ura katkesi jälleen useiksi vuosiksi Rean sairastuttua syöpään. Vuonna 2009 julkaistiin kokoelma-albumi *Still So Far to Go*.

## Yksityiselämä
Rea oli naimisissa Joan Lesley Allportin kanssa, ja heillä on kaksi tytärtä. Sekä Rean isä Camillo Jr. (k. 2010) että isoisä Camillo Sr. olivat tunnettuja italialaistaustaisia jäätelötehtailijoita Middlesbrough’ssa.

## Albumit
* *[[Whatever Happened to Benny Santini?]]* (1978)
* *[[Deltics]]* (1979) 
* *[[Tennis (albumi)|Tennis]]* (1980) 
* *[[Chris Rea (albumi)|Chris Rea]]* (1982) 
* *[[Water Sign]]* (1983) 
* *[[Wired to the Moon]]* (1984) 
* *[[Shamrock Diaries]]* (1985) 
* *[[On the Beach (Chris Rean albumi)|On the Beach]]* (1986) 
* *[[Dancing with Strangers]]* (1987) 
* *[[New Light Through Old Windows]]* (1988)
* *[[The Road to Hell]]* (1989) 
* *[[Auberge]]* (1991) 
* *[[God’s Great Banana Skin]]* (1992) 
* *[[Espresso Logic]]* (1993) 
* *[[The Best of Chris Rea]]* (1994) 
* *[[La Passione]]* (1996) 
* *[[The Blue Cafe]]* (1998) 
* *[[The Road to Hell: Part 2]]* (1999) 
* *[[King of the Beach]]* (2000) 
* *The Very Best of Chris Rea* (2001) 
* *Stony Road* (2002) 
* *The Blue Juke Box* (2004)
* *Blue Guitars* (2005)
* *The Return of the Fabulous Hofner Bluenotes* (2008)
* *Santo Spirito Blues* (2011)

## Lähteet

## Aiheesta muualla

*Chris Rea (audio archive)
*